Pielikums

APSTIPRINĀTS

ar LU \_\_\_\_\_\_\_\_\_

rīkojumu Nr. \_\_\_\_\_

**Hakatona “Viedo studiju hakatons”**

**NOLIKUMS**

1. **Vispārējie noteikumi**
	1. Hakatona “Viedo studiju hakatons” (turpmāk – Hakatons) nolikums (turpmāk – Nolikums) ir izstrādāts LU ERAF līdzfinansētā projekta Nr. [1.1.1.3/18/A/007](https://www.google.com/url?q=http://1.1.1.3/18/A/007&sa=D&ust=1587543328581000&usg=AFQjCNHipGbOUg2z8V2IHn-JT-kxybIhtQ) “Latvijas Universitātes inovāciju granti studentiem” ietvaros, kura īstenošanu regulē Ministru kabineta 2018. gada 16. janvāra noteikumos Nr. 41 “Darbības programmas “Izaugsme un nodarbinātība” 1.1.1. specifiskā atbalsta mērķa “Palielināt Latvijas zinātnisko institūciju pētniecisko un inovatīvo kapacitāti un spēju piesaistīt ārējo finansējumu, ieguldot cilvēkresursos un infrastruktūrā” 1.1.1.3. pasākuma “Inovāciju granti studentiem” īstenošanas noteikumi” iekļautie noteikumi.
	2. Hakatona mērķis ir piedāvāt risinājumus izaicinājumiem saistībā ar attālināto studiju procesu – izaicinājumiem, ar kuriem attālināto studiju laikā ir saskārušies gan pedagogi, gan studenti (turpmāk – Izaicinājumi). Hakatona dalībnieki ir Latvijas Universitātes (turpmāk – LU) Pedagoģijas, psiholoģijas un mākslas fakultātes (turpmāk – LU PPMF) studenti, kuri, sadaloties komandās, izstrādā inovāciju pieteikumu – risinājumu, kas ietver jaunu pieeju, ideju vai metodi organizētāju – LU Inovāciju centra un LU PPMF – definētajam Izaicinājumam.
2. **Hakatona norise**
3. Hakatons norisināsies no 2021. gada 17. līdz 19. septembrim virtuālā vidē (tiešsaistē).
4. Hakatons norisināsies latviešu valodā.
5. Hakatona laikā dalībniekiem būs pieejams mentoru atbalsts.
6. Hakatona laikā dalībniekiem tiks piedāvātas vairākas Latvijas un ārvalstu augstskolu profesoru un pieaugušo mācību organizatoru lekcijas.
7. Hakatona norise notiks pa posmiem:
	1. pirmajā posmā tiks veidotas dalībnieku komandas un reģistrētas konkrēta Izaicinājuma risināšanai;
	2. otrajā posmā notiks konkrēta Izaicinājuma risināšana;
	3. trešajā posmā paredzēta sasniegtā rezultāta prezentēšana un vērtēšana, un vērtēšanas komisija (turpmāk – Komisija) noteiks un apbalvos komandas, kas būs ieguvušas pirmo, otro un trešo vietu.
8. Hakatons ir publisks, informācija par to tiek ievietota projekta mājaslapā [www.lumic.lu.lv](http://www.lumic.lu.lv), LU Facebook, LU PPMF Facebook un LU Inovāciju centra Facebook.
9. **Prasības dalībniekiem un pieteikšanās kārtība**
10. Hakatonā var piedalīties komandas, kas sastāv no LU PPMF jebkura kursa studentiem un kuras līdz 2021. gada 15. septembrim ir aizpildījušas pieteikuma anketu.
11. **Apbalvošana**
12. Trīs labāko komandu apbalvošanai katrā no pamattēmām ir paredzētas vienreizējās stipendijas (turpmāk – Stipendija).
13. Stipendijas finansēšanas avots ir Eiropas Reģionālās attīstības fonda ar saimniecisko darbību nesaistīts projekts “Latvijas Universitātes inovāciju granti studentiem”, ID Nr. 1.1.1.3/18/A/007, LU reģistrācijas Nr. ESS2019/318.
14. Hakatonā paredzētais kopējais Stipendiju fonds ir 7500 EUR, kas tiek piešķirts šādā kārtībā:
	1. 3000 EUR – 1. vietas ieguvēju komandai (viena stipendija uz visu komandu);
	2. 2500 EUR – 2. vietas ieguvēju komandai (viena stipendija uz visu komandu);
	3. 2000 EUR – 3. vietas ieguvēju komandai (viena stipendija uz visu komandu).
15. **Konkursa vērtēšanas komisija**
16. Komisijas sastāvā ir 6 pārstāvji:
	1. Linda Daniela – LU PPMF dekāne;
	2. Anika Miltuze – LU PPMF prodekāne;
	3. Rihards Parandjuks – LU PPMF studiju programmas “Sporta treneris” direktors;
	4. Ingrīda Irbe – LU PPMF Mākslas un tehnoloģiju nodaļas docētāja;
	5. Signe Briķe – Baltijas Datoru akadēmijas izpilddirektore;
	6. Indra Trofimoviča – LU Inovāciju centra vecākā eksperte.
17. Komisija ir lemttiesīga, ja Komisijas sēdē piedalās vismaz 4 Komisijas pārstāvji. Komisija lēmumus pieņem ar klātesošo locekļu vienkāršu balsu vairākumu, balsojot atklāti.
18. Komisijas priekšsēdētāju ievēlē no Komisijas dalībnieku vidus, Komisijas dalībniekiem balsojot atklāti.
19. **Vērtēšana**
20. Sagaidāmais rezultāts ir inovatīva pieeja, metode vai ideja, kas atbild uz organizētāja Izaicinājumu – komandas izvēlētajā tēmā uzdoto jautājumu/-iem.
21. Rezultātu prezentācija Komisijai notiek tiešsaistē.
22. Komisijas locekļi individuāli izvērtē katru komandu, vērtējot 5 ballu sistēmā, kur 1 ir zemākais un 5 – augstākais vērtējums, pēc šādiem kritērijiem:
	1. idejas nozīmīgums – komandas izvirzītā ideja risina attālināto studiju/tehnoloģiju bagātinātas mācīšanās problēmu un, to īstenojot, tai būs ietekme uz Latvijas izglītības sistēmas tuvāku/tālāku nākotni;
	2. inovatīva pieeja – komanda ir izvirzījusi jaunas metodes un idejas problēmsituācijas risināšanai, ir izmantotas nestandarta un netradicionālas pieejas;
	3. rezultātu izmantojamība – risinājums ir finansiāli saprātīgs un izdevīgs (attiecībā pret risināto problēmu);
	4. ilgtspēja – komandai ir skaidrs priekšstats par to, kā ideja tiks ieviesta un uzturēta nākotnē;
	5. skaidri un saprotami rezultāti un to pasniegšanas veids – rezultāti ir skaidri saprotami un pasniegti viegli uztveramā formā.
23. Komisija lēmumu par uzvarētāju komandām pieņem, atklāti balsojot, ar klātesošo locekļu vienkāršu balsu vairākumu. Ja balsis sadalās līdzīgi, noteicošā ir Komisijas priekšsēdētāja balss. Šim nolikumam ir 1. pielikums, kurā ir atrunāti vērtēšanas kritēriji, 2. pielikums – pieteikuma anketa, un 3. pielikums – vērtēšanas veidlapa.
24. Komisijas lēmums ir galīgs un nav pārsūdzams.
25. Organizētāji Komisijas vārdā rezultātus paziņo publiski tiešsaistē un arī nosūtot e-pastu uz katra komandas dalībnieka norādīto e-pasta adresi.
26. Komisijai nav pienākuma norādīt vērtēšanas rezultātu pamatojumu dalībniekiem.
27. **Personas datu apstrāde**
28. Hakatona ietvaros tiek apstrādāti šādi personas dati: dalībnieka vārds, uzvārds, e-pasts, studenta apliecības Nr., komandas biedra vārds, uzvārds.
29. Personas dati tiek apstrādāti, lai hakatonā identificētu dalībnieku rezultātu, kā arī lai organizatori varētu sazināties ar dalībniekiem.
30. Personas dati tiks saglabāti organizatora – LU Inovāciju centra vecākās ekspertes Živiles Krēsliņas, e-pasts: zivile.kreslina@lu.lv, datorā 30 dienas pēc rezultātu paziņošanas. Pēc glabāšanas termiņa personas dati tiks izdzēsti.
31. Piesakot savu dalību hakatonā, persona apliecina piekrišanu savu personas datu apstrādei hakatona ietvaros.
32. Informācija par fizisko personas datu apstrādi LU pieejama <https://www.lu.lv/fileadmin/user_upload/LU.LV/www.lu.lv/Dokumenti/Julijs_2019/Privatuma_politika.pdf>.
33. Par datu apstrādi atbildīgs – Živile Krēsliņa, e-pasts: zivile.kreslina@lu.lv. Papildu jautājumu gadījumā sazināties ar LU personas datu speciālistiem datu.specialisti@lu.lv.

1. pielikums

Hakatona “Viedo studiju hakatons”

 nolikumam

**komandu prezentāciju vērtēšanas kritēriji**

**Kvalitātes kritēriji komandu vērtēšanai:**

|  |  |  |  |
| --- | --- | --- | --- |
| **Nr. p.k.** | **Vērtēšanas kritērijs** | **Neliels kritērija izklāsts** | **Maksimālais punktu skaits** |
| 1. | Idejas nozīmīgums | Komandas izvirzītā ideja risina attālināto studiju/tehnoloģiju bagātinātas mācīšanās problēmu un, to īstenojot, tai būs ietekme uz Latvijas izglītības sistēmas tuvāku/tālāku nākotni.  | 5 |
| 2. | Inovatīva pieeja | Komanda ir izvirzījusi jaunas metodes un idejas problēmsituācijas risināšanai, ir izmantotas nestandarta un netradicionālas pieejas. | 5 |
| 3. | Rezultātu izmantojamība | Risinājums ir finansiāli saprātīgs un izdevīgs (attiecībā pret risināto problēmu). | 5 |
| 4. | Ilgtspēja | Komandai ir skaidrs priekšstats par to, kā ideja tiks ieviesta un uzturēta nākotnē. | 5 |
| 5. | Skaidri un saprotami rezultāti un to pasniegšanas veids. | Rezultāti ir skaidri saprotami un pasniegti viegli uztveramā formā. | 5 |
| **PUNKTI KOPĀ** | 25 |

2. pielikums

Hakatona “Viedo studiju hakatons”

nolikumam

**PIETEIKUMA ANKETA**

Aizpildiet anketu, lai reģistrētu dalību LU Pedagoģijas, psiholoģijas un mākslas fakultātes un LU Inovāciju centra rīkotajā hakatonā “Viedo studiju hakatons”!

1. Vārds\*
2. Uzvārds\*
3. E-pasts\*
4. Studenta apliecības Nr.:\*
5. Jūsu izvēlētā tēma:\*
6. Vēlos būt vienā komandā ar: norādiet komandas biedra(-u) vārdu(-s), uzvārdu(-s):

|  |
| --- |
| X |

Piekrītu savu datu apstrādei, lai varētu nodrošināt manu dalību hakatonā “Viedo studiju hakatons”.

Pēc sekmīgas reģistrācijas uz norādīto e-pastu saņemsiet apliecinājumu par reģistrāciju.

Datu pārzinis ir "**Latvijas Universitāte** ", reģ, Nr.90000076669, juridiskā adrese:  Raiņa bulvāris 19, Rīga, LV-1586.

Datu apstrādātājs ir \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Jūsu personas datu apstrāde tiek veikta, lai nodrošinātu Jūsu dalību hakatonā “Viedo studiju hakatons”. Jūsu vārds, uzvārds, e-pasts, studenta apliecības Nr. ir nepieciešami, lai nodrošinātu hakatona norisi, lai mēs varētu Jūs identificēt, nepieciešamības gadījumā sazinātos ar Jums, kā arī nosūtītu informāciju, kas saistīta ar pasākumu.

Pasākums var tikt filmēts un iegūtie materiāli var tikt publicēti pasākuma reklāmas nolūkos.

Ja Jums ir jebkādi jautājumi sakarā ar personas datu apstrādi, lūdzu, sazinieties ar mums, rakstot uz e-pastu: datu.specialisti@lu.lv.

3. pielikums

Hakatona “Viedo studiju hakatons”

 nolikumam

**VĒRTĒŠANAS VEIDLAPA**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  |  | 1. komanda | 2. komanda | 3. komanda | 4. komanda | 5. komanda | 6. komanda | 7. komanda |  |
| Nr.p.k. | Kritērija nosaukums | Vērtējums | Vērtējums | Vērtējums | Vērtējums | Vērtējums | Vērtējums | Vērtējums | Komentāri (Piezīmes) |
| 1. | Idejas nozīmīgums |  |  |  |  |  |  |  |  |
| 2. | Inovatīva pieeja |  |  |  |  |  |  |  |  |
| 3. | Rezultātu izmantojamība |  |  |  |  |  |  |  |  |
| 4. | Ilgtspēja |  |  |  |  |  |  |  |  |
| 5. | Skaidri un saprotami rezultāti un to pasniegšanas veids. |  |  |  |  |  |  |  |  |
|  | **Pavisam kopā:** |  |  |  |  |  |  |  |  |